Vaatasin Vene lõppeva aasta majandusnäitajaid. Palgakasv oli 10%, inflatsioon ametlikel andmetel 12% (tegelikult 2-2,5 korda kõrgem). 1,5 miljonit töötut, 22 miljonit elab täielikus vaesuses. Kui 1990tel pakkus kriminaal ärimeestele katust, siis nüüd teeb seda riik. Majanduskliima halveneb aasta aastalt, ettevõtjad  viivad raha riigist välja. 2008-2009 võib tulla Jukos2, kus tükeldatakse ja tehakse rahaks veel mõni suurkompanii. Sügisest alates on pankadel tekkinud tõsised likviidusprobleemid. Arvestamata uueks aastaks kavandatud riigieelarveliste asutuste töötajate palgatõusu, on 2008 1. kvartalis pangasektori turgutamiseks kiiresti vaja 1 triljon RUR, mis võetakse riigireservist. 180 miljardit sellest on kolmele suuremale pangale juba eraldatud.  Mis aastast kokkuvõtteid tehes veel silma jäi? Kaug-Ida majandusest on  veel vaid 4% seotud Venemaaga. Venemaal puudub migratsioonipoliitika, kuigi see on kriitiline valdkond. ÜRO andmetel on venelastel lähema 25 aasta jooksul vaja kuni 0,6 miljonit võõrtöölist aastas. Ehitavad venelased näiteks Peterburi lähedale Ust-Luga sadamat. Sinna on vaja 5000 töölist, kuid keegi ei tea, kust see tööjõud peaks tulema. Sealsamas on tuumajaam, kuhu on vaja 17 000 töölist. Tadzhikid siin ei aita.  Vahel Rudolf mõtleb, et mille eest venelased Putinit armastavad? Kas tõesti selle eest,  et "ei ole vaja presidendi pärast piinlikkust tunda." Siis oleks võinud juba mõne näitleja palgata. Dmitri Baskov sobinuks hästi. T. lemmik Oleg Mentšikov oleks teinud samuti elu rolli.